Kiekkoliiga NHL:n voittopytyn toi elokuun keskelle Jyväskylään JYP:n kasvatti Olli Määttä. Yleisöä pokaalijuhliin Aren aukiolle Jyväskylän keskustaan kokoontui noin 3 000 katsojan verran.

Isto Janhunen / Yle

Stanley Cup -pokaali on Olli Määtän hallussa Jyväskylän vierailulla puolitoista vuorokautta. Pittsburgh Penguinsin puolustajalle on tärkeää saada pokaali jyväskyläläisten nähtäväksi.

– Itse olen saanut juhlia pokaalin kanssa tarpeeksi. On tärkeää, että ystävät ja lähisukulaiset pääsevät näkemään sen ja Jyväskylän kaupunki, Määttä kertoo.

Olli Määttä tapaa Jyväskylän vierailullaan myös juniorijääkiekkoilijoita. Nuorena poikana JYP:n junnuriveissä pelannut Määttä kertoo, ettei silloin NHL-uraa mietitty. Hän uskoo, että pokaalin näyttäminen nuorille pelaajille tuo konkretiaa sille, mitä kovalla työllä voi saavuttaa.

– Lähdin niin aikaisin Kanadan junioriliigaan. Viimeisen kauden pelasin JYP:n A-junnuissa, mutta SM-liigassa en ole vielä pelannut. Katsotaan, käykö joskus vielä niin, Määttä heittää.

Kuluvana kesänä Määttä on harjoitellut JYP-Akatemian riveissä. Atlantin toisella puolella tulevaisuuden tavoitteet jääkiekkokaukaloissa ovat selvät NHL-puolustajalle ja hänen joukkueelleen.

– Ensinnäkin voitetaan toisen kerran ensi kesänä, että saadaan pokaali takaisin tänne. Se on tavoite, mutta se ei tule olemaan helppoa.

Kiiltävää pokaalia juhlittiin kaupungin keskustassa

Lähes 16 kiloa painava Stanley Cup -pokaali saapui Jyväskylään ensimmäistä kertaa pelaajan tuomana. Kiiltävän pytyn saapumista juhlittiin kaupungissa avoimella yleisötilaisuudella Jyväskylän keskustassa, Aren aukiolla.

Kaupungin järjestämässä juhlassa nähtiin pokaalin ohella Matti Nykänen yhtyeineen sekä hiphop-yhtye Fyysinen Preesens.

Olli Määttää haastatteli toimittaja Pauliina Tolvanen.

Edit. 18.8. klo 14:30 päivitetty katsojamääriä